Elé wɔ̂n nyé ai bɔ́ nâ: “Yə mə nə dzǎm dzoge wɔ̂n wama, é wɔ̂n yǎ ā və́ Zāmbá ai bod miǹtag á ńnə́m, nə́ mə́ kə mandəŋədan bilé á mīńló á yób ?” 14Ńdɔ bilé bísə̄ bí ngádzó ai mǎn ékid áfǎn biyoá nâ: ‘Zǎ bɔ̌ ńkūkúmá wāān.’ 15Mǎn ékid áfǎn biyoá nyé ai bɔ́ nâ: ‘Ngə́ á nə̄ bə́bə́lá naa myǎyi fɔ́ɔ́ ma tə́lē ńkúkúmā, zǎn hḿ tám wɔi évūvoe dzámā á sí. Ngə́ myābɛn hḿ, ndóan yayi kwí á mān ékid étē mū, e mǎn dígī bīlé yā Libáŋ.” 16Asú tē hḿ ngə́ mī tə́lē Abimélek ǹkúkúmá ai ǹnə́m m̀bɔ́g, sə̌ kig míbɛ̄, ngə́ mī bə̄lán ai Yerubaal ai ndá dzīē ḿbəŋ ngə́ mī bɔ̄ nye anə́ ḿból mim̀bɔan míé myáyəan ai dɔ́ - 17amú tará wama a ngálúman ású dáán, a ngávə́ ényiŋ dzíé nə́ á mɔ́ mə́ Madiân nə́ a búdan ai mínā, 18ńdɔ̄ ámōs yə aná, mǐ tóán tə̄bə́ á sí nâ myǎlúman ai ndá tará, mǐ mān wé bɔ́n bóé, fám mə̄wóm zamgbál éyɔŋ dzídzīá, mǐ tə́lé Abimélek mɔ́n etúgā mīníngá dzíé ńkūkúmá yā batɔbɔ ǹnamǎ yā Sikem, amú á nə̄ évūvúmán dzáán-, 19ngə́ mī və́ bɔ nálā ai ǹnə́m ḿbɔ̄g sə̌ kig míbɛ̄ ású Yerubaal ai ndá dzīē, ámōs dí tǎn hḿ ai Abimélek, Abimélek nyé ā tag ai mínā; 20ngə́ sə̌ kig nálā, ndóan yayí kwí ábə Abimélek, e mǎn dīgī batɔbɔ ǹnamǎ yā Sikem, ai ébá yā Bet Milo; ndóan e kwííg ábə batɔbɔ ǹnamǎ yā Sikem, e mǎn dīgī Abimélek.” 21Ńdɔ Yotam a ngátíe ai m̀bíl a túbú, a kə́ kwí á Bêr, a sobó mvóg wē, ású ā mbádaga Abimélek, mǎnyāŋ wōé. 22Abimélek a ngádzóē Ísraɛ̂l á táŋ mim̀bú mílɛ́.